पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन की आड़ में खाद्य वस्तुओं की कालाबाजारी तो नहीं की जा रही है, यह देखने के लिए खाद्य आपूर्ति विभाग की टीम ने बुधवार को बाजारों में दुकानों पर दबिश दी। इस दौरान टीम ने न केवल दुकानों पर मौजूद ग्राहकों से खरीदी गई वस्तुओं के भावों का जायजा बल्कि कई दुकानों पर ग्राहक बनकर भी भावों की जानकारी ली।
खाद्य एवं आपूर्ति विभाग के निरीक्षक रवि कुमार के साथ कार्यकारी सहायक खाद्य आपूर्ति अधिकारी अरुण कुमार ने दुकानदारों को कड़े निर्देश देते हुए कहा कि खाद्य वस्तुओं की कालाबाजारी की कोई शिकायत नहीं मिलनी चाहिए। अगर कोई इस प्रकार की गैर कानूनी गतिविधियों में संलिप्त पाया जाता है तो उसके खिलाफ सख्त कार्रवाई की जाएगी। टीम ने दुकानों पर उपलब्ध सामान के स्टॉक व बिक्री की जानकारी भी ली।
इसी दौरान टीम ने दुकानों पर कोविड-19 के संबंध में सरकार द्वारा जारी सभी हिदायतों की पालन हो रही है या नहीं इसका भी जायजा लिया। टीम ने बुधवार तालाब बहादुर सिंह, महाबीर चौक आदि क्षेत्रों में खाद्य सामग्री बेचने वाली परचून, किरयाणा स्टोर आदि दुकानों का जायजा लिया।
इस दौरान उन्होंने पहले दुकानदारों से फिर वहां मौजूद ग्राहकों से खरीदे गए सामान के भाव पूछे। कुछ दुकानों पर स्वयं ग्राहक बनकर भावों का जायजा लिया। इसके साथ उन्होंने दुकानदारों को कोरोना गाइड लाइन की पालना के भी सख्त निर्देश दिए।
ये पाए गए भाव
कार्यकारी सहायक खाद्य आपूर्ति अधिकारी अरुण कुमार से जब बाजारों में ग्राहकों से लिए जा रहे दामों के बारे में पूछा गया तो उन्होंने बताया कि चीनी के भाव 37 से 40 रुपए प्रति किलोग्राम, चना दाल 70 से 75 रुपए प्रति किलो, उड़द दाल 90 से 100 रुपए प्रति किलोग्राम, चावल 30 से 40 रुपए, आटा प्रति 10 किलोग्राम 220 से 225 रुपए बेचा जा रहा था। उपरोक्त भाव सही पाए गए।
गुणवत्ता व पैकिंग के हिसाब से दो चार रुपए ऊपर नीचे स्वीकार्य हैं, लेकिन अनाप शनाप दाम वसूलना सरासर गैर कानूनी है। ऐसा करने वालों के खिलाफ सख्त कार्रवाई की जाएगी। कुछेक दुकानदार परिस्थितियों के मद्देनजर गैर कानूनी कार्य करने को उतारू रहते हैं, उनके मंसूबों को कामयाब नहीं होने दिया जाएगा। इसके लिए विभागीय अधिकारी व कर्मचारी तथा जिला प्रशासन के अधिकारी कड़ी निगरानी रखे हुए हैं तथा नियमित रूप से चेकिंग भी कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn